Springs-gruwelhuis: Ma ‘vertel leuens’ | Maroela Media
ŉ Spesialisgetuie ter verdediging van die ma wat saam met haar eksman verdink word dat hulle vir jare lank hul vyf kinders as “gyselaars” in hul huis in Spring aangehou, verwaarloos en mishandel het, hou vol sy het ernstige sielkundige probleme.
Die verhoor is sedert Oktober verlede jaar verskeie kere uitgestel sodat die vrou se verdediging vir haar sielkundige waarneming kon reël. Die verhoor het Maandag in die Pretoria-hooggeregshof hervat toe Franco Visser, ŉ kliniese sielkundige, sy sielkundige waarneming aan die hof voorgelê het.
Visser het getuig die vrou ly aan “mishandelde-vrou-sindroom” weens “voortdurende fisieke en emosionele mishandeling en erge aanranding”. Hy het ook bevind sy toon tekens van depressie, angs en posttraumatiese stresversteuring.
Visser het Dinsdag onder kruisondervraging gesê hy stem nie saam met ŉ kliniese sielkundige by Weskoppies wat bevind het dat die ma toerekeningsvatbaar is nie.
“Ek is van mening dat sy nie alles verstaan wat reeds in die hof gebeur het nie. Alhoewel die verhoor nog plaasvind, het sy aan my aangedui dat sy reeds skuldig bevind is aan mishandeling. Volgens haar is sy klaar in haar kop skuldig bevind. Ek het haar getuienis en kruisondervraging gelees en die indruk gekry sy het net antwoorde gegee op konsepte wat sy nie verstaan nie.”
Visser het getuig dit is sy mening dat bewyse tydens die tydperk in die huis dui op ŉ persoon wat nie gefunksioneer het soos sy moes in die rol van ŉ ouer en ŉ ma nie.
“Sy was vir ŉ periode van nagenoeg 20 jaar saam met haar man. Sy het aan my gesê dinge het begin aggressief raak toe hul oudste dogter een jaar oud geword het. Dit is my opinie dat sy die sielkundige probleme toe ontwikkel het en nie sielkundig in staat was om te funksioneer soos daar van haar verwag is nie.”
Adv. Jennifer Cronjé het kapsie teen dié stelling gemaak en gesê die vrou het getuig dat sy wel die kinders versorg, klere gewas en huis skoon gemaak en by tye teen haar man opgestaan het.
“Ek stel dit dat die getuienis van die vrou weerspreek wat jy sê, want sy het opgestaan vir haar self,” het Cronjé gesê.
“Ek stem nie saam nie. Daar was wel tye wat sy opgestaan het, maar sy was nie bevoeg of in staat om dit oor ŉ lang tydperk vol te hou nie,” het Visser geantwoord. “Mishandelde-vrou-sindroom het ŉ groot impak op haar optrede gehad. Sy het aangeleerde hulpeloosheid ontwikkel weens haar onvermoë om haar situasie te verander weens die langdurige geweld en mishandeling wat sy ervaar het.”
Visser het ook nie saam met Weskoppies se verslag gestem wat bevind het dat sy ten tyde van die beweerde misdrywe die nagevolge van haar optrede kon verstaan of reg van verkeerd kon onderskei nie.
“Ek is van die opinie dat die span kenners by Weskoppies nie ŉ breedvoerige evaluasie op haar gedoen het nie,” het Visser gesê.
Cronjé het dit gestel dat die staat ŉ probleem het met die vrou se geloofwaardigheid en dat sy verskillende stories aan verskillende mense weergee. Cronjé het dit gestel dat die vrou leuens vertel en daarop uitgevang is.
“In my opinie is dit weens ŉ gebrekkige insig en sielkundige probleme. Dit sou moeilik vir haar wees om ŉ konstante prentjie van haarself deur te gee. Wat sy getuig het en wat werklik in die huis gebeur het, is twee verskillende dinge. Die vuil toestand waarin die huis en klere gevind is, is ŉ weerspieëling van my kliniese indruk dat sy nie in staat was daartoe nie. Iewers lê ŉ probleem oor hoekom dit nie gedoen is nie,” het Visser geantwoord.
Regter Eben Jordaan wou by Visser weet of dit dui op sielkundige probleme of “pure luiheid”.
Visser het geantwoord dit dui op ŉ baie groot sielkundige probleem wat slegs deur behoorlike evaluasie vasgestel kan word.
Visser het voorgehou dat in die breedvoerige toetse wat hy op die vrou gedoen het, hy nêrens kon sien dat sy hom probeer mislei het nie. “Daar is aspekte in die toetse om sulke goed op te tel,” het hy verduidelik.
Die verdediging het daarna voorlopig hul saak gesluit. Die saak duur voort. Die man bly in aanhouding. Die vrou is uit op borgtog van R2 000. Die beskuldigdes se name kan nie bekendgemaak word nie om die identiteit van hul kinders te beskerm.
Waarom praat hulle nie met die kinders nie??
Self ook daar · 1 jaar gelede
My simpatie is maar min. Wat nou as die man ook “onbevoeg” verklaar word. Snert. Hier probeer iemand planne beraam om te sorg dat n MA nie skuld hoef te dra vir haar deel aan wat sy gedoen het nie.
Sluit toe en gooi die sleutel weg, hulle is nie bevoeg om kids te hê nie, moes nooit gehad het nie.
Ek sien nie die logika agter die tyd mors om te bepaal of sy Mishandelde Vrou Sindroom het nie. Die kinders is mishandel – is dit nie waaroor die hofsaak moet gaan nie? Nie oor hoe sy as ma nie eintlik skuldig hoort te wees nie. Gaan sy nie tronk toe nie oor haar beweerde sindroom – maak sy kinders by ‘n nuwe man en die mishandeling sit voort.
Ek stem saam dat Mishandelde Vrou Sindroom
nie gebruik kan word vir haar leuns nie. Sy is verseker goeie aktrise. Die kinders is geskaar for live en sy was deel daarvan.
Ek glo Regter Eben Jordaan sal deur die Toneelspel sien.
Eerlik waar dink ek die Weskoppies Psigiatriese Span het meer ondervinding met versteurde mense daagliks as Franco Visser.
As die 1ste kind slegs een jasr oud was toe die probleme begin het soos sy sê…..hoekom dan nog 4 kinders kry…..
Die pu mense het gese die duiwel hou hom nie op met skoon huise en sindelikheid nie. Hier is n mooi voorbeeld
Dit wil voorkom asof die ma ook soos ‘n kind behandel en saam met die kinders mishandel is…. My mening is dat haar gesag totaal ondermyn /oorheers was en dat sy geen seggenskap gehad het nie…. (n kwessie van ‘bly stil en maak soos ek se….. of….’) Moeilik vir ander mense om so iets te verstaan.. ..moenie te gou oordeel nie…
Dis tragies. Mense is vinnig om vinger te wys as iemand anders onder kruisverhoor is. So vêr ek weet was die ma ook as gyselaar aangehou. Sit jou in haar skoene… iemand wat jare mishandel is en nie n kaans staan teen so agresiewe man, hy het haar boonop met die dood gedreig as sy by die deur wou uitstap of om die kinders leed aan te doen. Onskuldig to skuldig bewys kan word, en troos julle daaraan…. God slaap nie as sy weg kom en sy is wel skuldig sal sy eendag haar straf kry.